เดือนตุลา ติดลบทั้งพอร์ต
โดย...จิรวัฒน์ สุภรณ์ไพบูลย์
14 พ.ย. 2559

โดย...จิรวัฒน์ สุภรณ์ไพบูลย์
Don’t put all eggs in one basket (อย่าใส่ไข่ทุกฟองไว้ในตะกร้าใบเดียวกัน) เป็นวลีเตือนใจนักลงทุนให้กระจายการลงทุนไปในหลายประเภทสินทรัพย์ เพื่อป้องกันความเสียหายแบบยกเข่งยกตะกร้า
หลักการกระจายการลงทุนที่ดีคือ การกระจายการลงทุนไปในหลายสินทรัพย์ โดยเฉพาะอย่างยิ่งในสินทรัพย์ที่เคลื่อนไหวหรือให้ผลตอบแทนในทิศทางตรงกันข้ามกันในช่วงเวลาหนึ่ง หรือสินทรัพย์ที่มีค่าสหสัมพันธ์เป็นลบ (Negative Correlation) นั่นเอง โดยสินทรัพย์แต่ละประเภทจะช่วยสร้างผลตอบแทนให้กับพอร์ตการลงทุนที่แตกต่างกันในแต่ละช่วงเวลามีการหักกลบลบความเสี่ยง ทำให้พอร์ตการลงทุนมีความเสี่ยงต่ำลง และผลตอบแทนต่อหนึ่งหน่วยความเสี่ยงสูงขึ้น อย่างไรก็ตาม ค่าสหสัมพันธ์นี้มีการเปลี่ยนแปลงอยู่เสมอ และบางครั้งพบว่าในบางช่วงขณะ สินทรัพย์ทุกตัวเคลื่อนไหวไปในทิศทางเดียวกันหมด (Positive Correlation) ประโยชน์ของการกระจายการลงทุนและกระจายความเสี่ยงก็หมดไป แถมยังสร้างผลเสียหายสูงขึ้น เมื่อทุกสินทรัพย์ตกต่ำลงในช่วงตลาดขาลงอีกด้วย
จากการเก็บข้อมูลย้อนหลัง 35 ปี พบว่าเหตุการณ์ Positive Correlation ติดต่อกันกว่า 1 เดือนนั้น เกิดขึ้นเพียง 5 ครั้งเท่านั้น โดย 3 ปีที่ผ่านมาที่ธนาคารกลางหลายแห่งในโลกเข้าแทรกแซงเศรษฐกิจมีเหตุการณ์ Positive Correlation ถึง 2 ครั้ง ในเดือน ต.ค.ที่ผ่านมา เหตุการณ์ดังกล่าวกลับมาเกิดขึ้นอีกครั้ง คาดว่าน่าจะมาจากความกังวลสำคัญ 2 ประการ คือ 1.การเลือกตั้งประธานาธิบดีของสหรัฐที่กดดันหุ้นทั่วโลก และ 2.การประชุมของเฟดในการขึ้นดอกเบี้ยอ้างอิงครั้งที่ 2 ที่กดดันตลาดพันธบัตร ทำให้โดยปกติหุ้นที่มักจะมี Negative Correlation กับพันธบัตรและหุ้นกู้กลับมีความสัมพันธ์เป็นบวก การกระจายความเสี่ยงจึงไม่ได้ทำหน้าที่อย่างสมบูรณ์ กองทุนผสม เช่น K-GIncome ที่บริหารจัดการโดย JP Morgan มีผลการดำเนินงานที่ขาดทุนในเดือน ต.ค. เท่ากับ -1.08% ซึ่งอธิบายได้ว่ามาจากการขาดทุนในหุ้นทั้งหมด -0.88% และจากพันธบัตรและหุ้นกู้ -0.17% เช่นเดียวกับ K-SGM กองทุนที่คำนึงถึงระดับความเสี่ยงก็ได้รับผลกระทบเดือน ต.ค. ขาดทุนเท่ากับ -1.9% เป็นการขาดทุนเฉพาะในหุ้น -0.57% และจากพันธบัตรและหุ้นกู้ -1.33%
เหตุการณ์เดือน ต.ค.นี้ เกิดขึ้นไม่บ่อยและมักเกิดช่วงระยะเวลาสั้นๆ เท่านั้น การกระจายการลงทุนและความเสี่ยงแม้ไม่ให้ผล 100% แต่ระยะยาวและส่วนใหญ่ให้ผลดี นักลงทุนจึงไม่ควรตระหนกใจกับภาวการณ์ชั่วคราวเช่นนี้